กรมบัญชีกลางลุยจ่ายบำเหน็จดำรงชีพ5แสนบาท
กรมบัญชีกลางเตรียมความพร้อมจ่ายบำเหน็จดำรงชีพให้ผู้รับบำนาญอายุตั้งแต่ 70 ปีขึ้นไป ไม่เกิน 5 แสนบาท เริ่ม 1 ก.ค. 2562
27 พ.ค. 2562

กรมบัญชีกลางเตรียมความพร้อมจ่ายบำเหน็จดำรงชีพให้ผู้รับบำนาญอายุตั้งแต่ 70 ปีขึ้นไป ไม่เกิน 5 แสนบาท เริ่ม 1 ก.ค. 2562
น.ส.สุทธิรัตน์ รัตนโชติ อธิบดีกรมบัญชีกลาง เปิดเผยว่า ขณะนี้กฎกระทรวงกำหนดอัตราและวิธีการรับบำเหน็จดำรงชีพ พ.ศ. 2562 ได้ประกาศในราชกิจจานุเบกษาเรียบร้อยแล้ว หากผู้รับบำนาญที่เคยขอรับบำเหน็จดำรงชีพในอัตรา 15 เท่าของบำนาญรายเดือนที่ได้รับ ในช่วงอายุ 60 ปี และ 65 ปีไปแล้ว และยังไม่ครบตามสิทธิซึ่งรวมกันแล้วต้องไม่เกิน 5 แสนบาท ให้ผู้รับบำนาญที่มีสิทธิขอรับเพิ่มได้ในจำนวนเงินที่ยังไม่ครบตามสิทธิ โดยสามารถยื่นขอรับบำเหน็จดำรงชีพสำหรับผู้รับบำนาญซึ่งมีอายุตั้งแต่ 70 ปีขึ้นไป ทั้งแบบไม่มีหนี้บำเหน็จค้ำประกันและแบบมีหนี้บำเหน็จค้ำประกันที่ส่วนราชการผู้เบิกบำนาญ ได้ตั้งแต่วันที่ 1 กรกฎาคม 2562 เป็นต้นไปขณะนี้กรมบัญชีกลางได้เตรียมความพร้อมในการจ่ายบำเหน็จดำรงชีพให้กับผู้รับบำนาญที่มีสิทธิ โดยได้กำหนดหลักเกณฑ์และวิธีปฏิบัติในการขอรับและการจ่ายบำเหน็จดำรงชีพ
สำหรับผู้รับบำนาญ ซึ่งมีอายุตั้งแต่ 70 ปีขึ้นไป พ.ศ.2562 เพื่อให้ส่วนราชการผู้เบิกบำนาญ และผู้รับบำนาญได้ทราบและนำไปปฏิบัติให้เป็นแนวทางเดียวกัน พร้อมทั้งพัฒนาระบบบำเหน็จบำนาญให้สามารถรองรับการจ่ายเงินบำเหน็จดำรงชีพตามหลักเกณฑ์ดังกล่าว และพัฒนาระบบ Pensions’ Electronic Filing ให้ผู้รับบำนาญสามารถตรวจสอบคำนวณบำเหน็จดำรงชีพที่จะได้รับ เพื่อใช้เป็นข้อมูลประมาณการตัดสินใจในเบื้องต้นด้วยตนเอง
ทั้งนี้ เพื่อให้ผู้รับบำนาญได้รับความสะดวกที่สุด ซึ่งสามารถตรวจสอบได้ตั้งแต่วันที่ 1 กรกฎาคม 2562 เช่นเดียวกัน นอกจากนี้กรมบัญชีกลางได้หารือร่วมกับธนาคารต่าง ๆ เพื่อกำหนดหลักเกณฑ์และวิธีปฏิบัติในการดำเนินโครงการกู้เงินกับสถาบันการเงิน สำหรับผู้รับบำนาญที่นำสิทธิในบำเหน็จตกทอดไปเป็นหลักทรัพย์ประกันการกู้เงินเพิ่มเติมได้อีกด้วย
ที่ผ่านมากระทรวงการคลังให้ผู้รับบำนาญที่มีอายุต่ำกว่า 65 ปี รับบำเหน็จดำรงชีพในอัตรา 15 เท่าของบำนาญรายเดือนที่ได้รับ แต่ไม่เกิน 2 แสนบาท และได้เพิ่มให้ผู้ที่อายุเกิน 65 ปี รับบำเหน็จดำรงชีพในอัตรา 15 เท่า แต่ไม่เกิน 4 แสนบาท เมื่อรวมกับรับบำเหน็จดำรงชีพที่รับไปรอบแรก
ล่าสุดได้กระทรวงการคลังได้เพิ่มให้รับบำเหน็จตกทอดเป็น 5 แสนบาท เมื่อรวมกับการรับครั้งที่ 1 และ 2 ที่ผ่านมา เพื่อเป็นการช่วยเหลือผู้รับบำนาญได้มีเงินไปลงทุนหรือใช้จ่ายเพื่อให้ชีวิตความเป็นอยู่ดีขึ้น